**«Τρεις βιωματικές ερευνητικές σχολικές εργασίες Τοπικής ιστορίας για τη μικρασιατική καταστροφή: α. « Βιωματικό υλικό: μαρτυρίες, οικογενειακά δέντρα, οικογενειακά κειμήλια»**

**β. «Ταξιδεύοντας» στη μεγάλη έξοδο από τη Μικρά Ασία στην Ελλάδα (συμμετοχή στο μαθητικό διαγωνισμό του European School Radio)**

**γ. «Τοπόσημα μνήμης των προσφύγων του 1922 στον Πειραιά»**

**Χρυσοβαλάντη Διαμαντή, ΠΕ02 φιλόλογος, Κωνσταντίνα Τσαγκρίδου, ΠΕ02, φιλόλογος,**

**Ζάννειο Πρότυπο Γυμνάσιο Πειραιά**

**ΠΕΡΙΛΗΨΗ**

*Η εργασία αναφέρεται στη θεωρία, τη μεθοδολογία και το περιεχόμενο των τριών εργασιών που παρουσίασαν οι μαθητές/τριες του Γυμνασίου στη Διημερίδα του ΠΛΠΠ. Η Δημόσια, Τοπική, Προφορική Ιστορία σε συνδυασμό με την Τέχνη στην εκπαίδευση (Artfull Thining) και τη χρήση ΤΠΕ -κυρίως, emobile Learning- ήταν η θεωρητική και μεθοδολογική βάση που χρησιμοποιήθηκε, για να εργαστούν τα παιδιά. Βασικό γνώρισμα των τριών εργασιών είναι η ερευνητική, βιωματική αντίληψη, που προτείνεται ως εναλλακτική προσέγγιση για την Ιστορία εμπλουτίζοντας τη θεωρητική, γνωστική προσέγγιση του ΑΠΣ.*

**Λέξεις - Κλειδιά**: *Βιωματικό υλικό, mobile learning, Τοπική Ιστορία, προφορικότητα, καλλιτεχνική έκφραση*

**ΕΙΣΑΓΩΓΗ**

Στη διάρκεια της σχολικής χρονιάς 2021 – 2022 στα πλαίσια του Ομίλου Ιστορίας – Μαθητικού ραδιοφώνου του Ζάννειου Πρότυπου Γυμνάσιου Πειραιά έγιναν τρεις μαθητικές ερευνητικές εργασίες που παρουσιάστηκαν στη μαθητική Διημερίδα που διοργάνωσε το Πειραματικό Λύκειο Πανεπιστημίου Πατρών στις 5 και 6 Μαϊου 2022. Η βασική οπτική με την οποία πραγματοποιείται ο Όμιλός μας στοχεύει στην ανάπτυξη μιας στέρεης και συνειδητοποιημένης ιστορικής συνείδησης των μαθητών/τριών μας με όχημα την αληθινή ζωή κα τα βιώματά τους και όχι μόνο τα μαθήματα.

Φέτος, στα πλαίσια της θεματικής του Ομίλου Ιστορίας- Μαθητικού Ραδιοφώνου, επιλέχτηκε η περίοδος του μικρασιατικού πολέμου και της επακόλουθης ήττας των Ελλήνων (1919-1922). Ο λόγος είναι η επέτειος 100 χρόνων από την έλευση των ελλήνων προσφύγων στην Ελλάδα και η ύπαρξη μεγάλου αριθμού οικογενειών απογόνων των πρώτων προσφύγων στον Πειραιά και τους γύρω δήμους, δηλαδή στην περιοχή του σχολείου μας, γεγονότα τα οποία είχαμε διαπιστώσει ότι αγνοούν οι μαθητές/τριες μέλη αυτών των οικογενειών.

Εκπονήθηκαν τρεις μαθητικές εργασίες:

α. Βιωματικό υλικό: μαρτυρίες, οικογενειακά δέντρα, οικογενειακά κειμήλια», β. «Ταξιδεύοντας» στη μεγάλη έξοδο από τη Μικρά Ασία στην Ελλάδα (συμμετοχή στο μαθητικό διαγωνισμό του European School Radio), γ. «Τοπόσημα μνήμης των προσφύγων του 1922 στον Πειραιά».

Φέτος, αντιμετωπίσαμε ιδιαίτερες δυσκολίες λόγω της πανδημίας του covid19. Τα περιοριστικά ισχύοντα μέτρα και οι ασθένειες των μελών της ομάδας μας μάς ανάγκασαν σε επανασχεδιασμό, προσαρμογή αλλά και περιόρισαν, δυσκόλεψαν, ανέστειλαν στο μέλλον ή και ματαίωσαν κάποιες από τις προγραμματισμένες δράσεις μας. Εκτιμάμε ότι το τελικό αποτέλεσμα ανταποκρίθηκε σε μεγάλο βαθμό στη φιλοσοφία, τις προθέσεις και τους αρχικούς στόχους μας. Ιδιαίτερη σημασία και αξία είχε για τα παιδιά η συμμετοχή τους στη μαθητική διημερίδα, που τους έδωσε δημόσιο βήμα να παρουσιάσουν τη δουλειά τους και να αλληλεπιδράσουν με εκατοντάδες άλλους/ες μαθητές/τριες απ’ όλη την Ελλάδα.

**ΘΕΩΡΙΑ**

Ακολουθήσαμε τις θεωρητικές αρχές της Τοπικής, Δημόσιας, Προφορικής και Οικογενειακής ιστορίας και τη βιωματική, ερευνητική μέθοδο. Έγιναν μικρότερα σχέδια εργασίας (projects), τα οποία στο τέλος αναμορφώθηκαν για την προαναφερθείσα Διημερίδα. Επειδή πρόθεση των υπεύθυνων καθηγητριών του Ομίλου είναι η αποφόρτιση των συμμετεχόντων μαθητών/τριών από το εντατικοποιημένο πρόγραμμα των σχολικών μαθημάτων, η μέθοδος που κάθε χρόνο ακολουθείται είναι η βιωματική και ερευνητική προσέγγιση, εντάσσεται στην ημιτυπική εκπαίδευση, επιδιώκει τη μεγαλύτερη δυνατή διασύνδεση με την εμπειρία και τον τρόπο ζωής των συμμετεχόντων σε αυτόν. Η Τοπική, Δημόσια, προφορική και οικογενειακή Ιστορία εκφράζουν αυτή την αντίληψη και γι’ αυτό έχουν επιλεγεί ως θεωρητικό ιστορικό υπόβαθρο.

Ως εκπαιδευτικοί έχουμε διαπιστώσει ότι η Ιστορία -και μάλιστα η Τοπική- σα μάθημα αδικείται από τη θέση στο πρόγραμμα σπουδών, παρά τις προσπάθειες που αποσπασματικά γίνονται, καθώς οι παθογένειες σε αυτό αντί να διορθώνονται επιτείνονται με τα χρόνια (σχολικά εγχειρίδια, όγκος της διδακτέας ύλης, μέθοδος διδασκαλίας αλλά και τρόπος αξιολόγησης) με αποτέλεσμα να μην προσελκύουν το ενδιαφέρον της πλειοψηφίας των παιδιών παρά για τη βαθμολογία του (**Jambon, C. ,2021*)***. Ο Όμιλός μας με τη θεωρητική και πρακτική αντίληψη που τον χαρακτηρίζει καταθέτει μία πρόταση για να βελτιωθεί αυτή η νοοτροπία.

Η Δημόσια Ιστορία επιλέχτηκε, επειδή δίνει περισσότερη έμφαση στο παρόν και όχι στο παρελθόν, προκύπτει και διαμορφώνεται μέσα από την αλληλεπίδραση του κοινού με συγκεκριμένες πλευρές-συμβάντα του. Ενισχύεται μια σύγχρονη μορφή επικοινωνίας η οποία ταυτόχρονα προϋποθέτει τις νέες τεχνολογίες ως μέσα επικοινωνίας με τα οποία είναι εξοικειωμένοι οι μαθητές (Εξερτζόγλου, Χ.,2020).

Η Τοπική ιστορία δίνει το κίνητρο στα παιδιά με την άμεση διασύνδεσή της με το περιβάλλον (φυσικό, κοινωνικό, προσωπικό) στο οποίο ζουν. Η μεθοδολογία της δεν ευνοεί τη θεωρητικολογία και η έρευνα, η διαχείριση και εποπτεία του πρωτογενούς υλικού υπαγορεύει στους/στις μαθητές/τριες την αυτενέργεια, την επινοητικότητα, τη δράση, που χαρακτηρίζει την ηλικία τους. Εξισορροπείται έτσι το ισοζύγιο θεωρητικής και εμπειρικής γνώσης του γενικότερου σχολικού προγράμματος. Παράλληλα, αναπτύσσουν δεξιότητες προερχόμενες από ποικίλους χώρους (τεχνολογία, γλωσσική έκφραση, μαθηματικά, ιστορία, φυσική, Τέχνες κλπ) (Ασωνίτης, Παππάς, 2006).

Η προφορική ιστορία έχει πλέον ενταχθεί ως εκπαιδευτικό εργαλείο και ερευνητική μεθοδολογία, με επίκεντρο τη συνέντευξη/αφήγηση ζωής, κυρίως των ανώνυμων, απλών ανθρώπων δημιουργώντας έτσι ένα νέο πολιτισμικό προϊόν, τη μελέτη του παρελθόντος  από τη σκοπιά αυτών των πρωταγωνιστών της ιστορίας. Μελετά ηχογραφημένες ή βιντεοσκοπημένες αφηγήσεις βιωμένων εμπειριών εκ μέρους αυτών που τις έζησαν από πρώτο χέρι.  Η ραγδαία αναπτυσσόμενη αξιοποίηση προφορικών μαρτυριών στη δημόσια σφαίρα καθιστά την προφορική ιστορία συστατικό στοιχείο της Δημόσιας Ιστορίας (Σακκά, 2008)

Από τις νέες Τεχνολογίες αξιοποιείται το mobile learning: συσκευή smartphone, ipod, mp4, usb, ebook reader για βιντεοσκοπημένες διλέξεις, ηχογράφηση υλικού, αναπαραγωγή μουσικής, λήψη φωτογραφιών. Προσφέρει τόσο υπολογιστικές δυνατότητες όσο και δυνατότητες τηλεφώνου και επιτρέπει τη διαδραστική μάθηση. Γενικά, θεωρείται ως η εξέλιξη του e-learning και ενθαρρύνει την έγκαιρη μάθηση, “Just in time learning” (Σμυρναίου., Ζ., 2017). Οι ΤΠΕ αξιοποιούνται ευρύτερα ως ελκυστικό πολυμεσικό περιβάλλον με εύκολη πρόσβαση σε αποθετήρια και πηγές ψηφιακού πολιτιστικού υλικού, με δυνατότητα δημιουργίας ψηφιακού υλικού για μελλοντική χρήση (διαδίκτυο, Wi-Fi, blogs, fora, αποθετήρια, βίντεο, επεξεργασία κειμένων, IM (Instant Messages) και Text Messages, mail).

Σχετικά με την καλλιτεχνική δημιουργία των μαθητών/τριών ακολουθείται η αντίληψη Artful Thinking, για αξιοποίηση τεχνικών του μοντέλου παρατήρησης έργου τέχνης (ζωγραφική, λογοτεχνία, μουσική, θεατρική έκφραση).

Αναφορικά με τις παιδαγωγικές μεθόδους, επιλέγεται η θεωρία της πολλαπλής νοημοσύνης (Gardner 1999), η οποία επηρέασε ιδιαίτερα τη με το δημοκρατικό χαρακτήρα της (Δάλκος, 2000) και την ενίσχυση της διαφοροποιημένης μάθησης, όπως επιδιώκεται στα επίσημα Α.Π.Σ./Δ.Ε.Π.Π.Σ..

Ακολουθείται η ομαδοσυνεργατική, ερευνητική μάθηση. Αξιοποιούνται οι μαρτυρίες που συλλέγονται ως πρωτογενές υλικό από την ομάδα μας (μέλη οικογενειών των παιδιών, αυτόπτες μάρτυρες γεγονότων, άλλα πρόσωπα στον ευρύτερο δημόσιο χώρο του Πειραιά, μνημεία, τοπόσημα, αντικείμενα/κειμήλια). Το υλικό εμπλουτίζεται με εκπαιδευτικές και ψυχαγωγικές επισκέψεις και ιστορικούς περιπάτους. Το τελικό προϊόν διαμορφώνεται κυρίως σε βιωματικές δημιουργίες: καλλιτεχνική έκφραση (αφίσες, κολάζ, δημιουργική γραφή, θεατροποίηση, κατασκευή ταινίας, podcast κλπ) αλλά και γραπτή: ηλεκτρονικές (αρχεία παρουσίασης, εγγράφου, ψηφιακά αρχεία) και έντυπες.

**ΜΑΘΗΣΙΑΚΑ ΑΠΟΤΕΛΕΣΜΑΤΑ ( ΣΤΟΧΟΙ, ΔΕΞΙΟΤΗΤΕΣ):**

Οι μαθητές/τριες μέσα από τις εργασίες μπορούν να:

* μάθουν την Ιστορία της Ελλάδας του τόπου τους και της οικογένειάς τους
* αντιλαμβάνονται τη σημασία της δημόσιας ιστορίας ως διακριτού επιστημονικού πεδίου
* απλοποιούν τη θεωρητική ιστορική γνώση
* συνδέουν τις ποικίλες μορφές δημιουργικής έκφρασης (ζωγραφική, μουσική, θέατρο, χορός, γκράφιτι, κόμικ κλπ.) με το ενδιαφέρον για την ιστορία
* διαχέουν τεκμηριωμένη ιστορική γνώση στη δημόσια σφαίρα με τη χρήση πολυτροπικών μέσων και τεχνικών
* οργανώνουν δράσεις με ιστορικό περιεχόμενο
* αξιοποιούν τις νέες τεχνολογίες για την παραγωγή ιστορικού υλικού,
* αποκτήσουν κοινωνική και πολυπολιτισμική ενσυναίσθηση
* συνδιαλέγονται με αυθεντικές εμπειρίες ζωής
* βλέπουν την πολυπλοκότητα των φαινομένων
* κατανοούν καλύτερα τον εαυτό τους
* καλλιεργούν σταδιακά τη στοχαστική ικανότητα και τη δημιουργική σκέψη
* ενδυναμώνουν την παρατήρηση
* γίνουν μελλοντικοί ενεργοί, συνειδητοποιημένοι πολίτες

**ΕΦΑΡΜΟΓΗ/ΚΥΡΙΩΣ ΣΩΜΑ ΕΡΓΑΣΙΑΣ**

## Στην ενότητα αυτή θα σας παρουσιάσουμε σύντομα το περιεχόμενο των τριών εργασιών που προετοίμασαν και παρουσίασαν στη διημερίδα οι μαθητές/τριες μας. Το πρωτογενές και δημιουργημένο υλικό των εργασιών του Ομίλου βρίσκεται στον ιστότοπο του σχολείου μας και στο: <http://dialogos4logos.pbworks.com/w/browse/#view=ViewAllObjects>,φάκελος: ΜΙΚΡΑΣΙΑΤΙΚΗ ΕΚΣΤΡΑΤΕΙΑ, ΥΛΙΚΟ ΟΜΙΛΟΥ ΙΣΤΟΡΙΑΣ2021-2022

## 1.« Βιωματικό υλικό: μαρτυρίες, οικογενειακά δέντρα, οικογενειακά κειμήλια»: Ασχοληθήκαμε με τη συγκέντρωση βιωματικού πρωτογενούς υλικού. Στα πλαίσια αυτά, παιδιά που είχαν ρίζες από Μ. Ασία, Πόντο, Ανατολική Ρωμυλία έφτιαξαν το οικογενειακό τους δέντρο, κατέγραψαν μαρτυρίες από συγγενείς τους για τα γεγονότα του 1922 και την ενσωμάτωση των προσφύγων στην Ελλάδα και παρουσίασαν αντικείμενα και κειμήλια που έφεραν από τους τόπους εκείνους, όταν ήρθαν πρόσφυγες.

Οι μαθητές/τριες ασκήθηκαν στην έρευνα από πρωτογενές υλικό, όταν επισκεφτήκαμε τη Δημοτική Βιβλιοθήκη Πειραιά, όπου η κυρία Χρύσα Καραναστασιάδου έδειξε πιστοποιητικά προσφύγων που έφτασαν στον Πειραιά το 1922, τα οποία φυλάσσονται στο Ιστορικό Αρχείο της πόλης μας. Έτσι, αντιληφθήκαμε πώς πίσω από πρωτογενείς ιστορικές πηγές, όπως τα έγγραφα και τα πιστοποιητικά, μπορούμε να μάθουμε ή να αναδημιουργήσουμε τις προσωπικές ιστορίες των ανθρώπων.

Η ενότητα ολοκληρώθηκε με τη συγγραφέα Ελένη Δικαίου, η οποία παρουσίασε το ιστορικό/ βιογραφικό βιβλίο της «Ο τελευταίος Έλληνας» που αναφέρεται στον μητροπολίτη Σμύρνης Χρυσόστομο, το οποίο βασίζεται σε πλούσιο ιστορικό υλικό και μαρτυρίες που συγκέντρωσε. Το ενδιαφέρον της ομάδας επικεντρώθηκε στον τρόπο που η λογοτεχνία μετουσιώνει την πραγματικότητα και τα γεγονότα σε Τέχνη αξιοποιώντας όχι μόνο επιστημονικά βιβλία αλλά και περιηγητικά ταξίδια, επιστολές, φωτογραφίες, μαρτυρίες, αντικείμενα και επιτόπια έρευνα. Η κα Δικαίου έδειξε μέρος αυτού του υλικού και συζήτησε με τα παιδιά για τις πρωτογενείς πηγές που χρησιμοποίησε στο συγκεκριμένο βιβλίο: ταξίδια στη Σμύρνη, έρευνα σε αρχειακό υλικό στη Σμύρνη και την Ελλάδα, συνεργασία με μικρασιατικούς φορείς (Εστία Ν. Σμύρνης), συνεντεύξεις/μαρτυρίες, φωτογραφίες, άρθρα εφημερίδων κλπ.

2. **«Ταξιδεύοντας» στη μεγάλη έξοδο από τη Μικρά Ασία στην Ελλάδα (συμμετοχή στο μαθητικό διαγωνισμό του European School Radio):**

Αφορά την καλλιτεχνική και δημιουργική έκφραση των παιδιών. Αξιοποιήσαμε την καθιερωμένη συμμετοχή μας στο θεσμό του διαγωνισμού μαθητικού ραδιοφώνου «Κάν ΄το ν’ ακουστεί 2022», που φέτος είχε θέμα «Ταξιδεύοντας» φτιάχνοντας ένα ραδιοφωνικό μήνυμα διάρκειας 2΄, όπως καθορίζει ο διαγωνισμός.

Τα παιδιά, εμπνεόμενα από το υλικό που μελετούσαμε και τις επισκέψεις που κάναμε, ακολούθησαν την εξής διαδικασία: χωρίστηκαν σε ομάδες και έφτιαξαν σενάρια σχετικά με το θέμα του ταξιδιού των ελλήνων προσφύγων από την πατρίδα τους στην Ελλάδα. Επιλέξαμε με ψηφοφορία το καλύτερο και το ηχογραφήσαμε στο σχολείο για το διαγωνισμό. Ο « Μυστικός Καλπασμός» αφηγείται σε θεατρικό μονόλογο το μυστικό ταξίδι που κάνει το άλογο μιας οικογένειας, παρακολουθώντας από μακριά τα αγαπημένα μέλη της να φεύγουν μέσα στη γενική ταραχή, για να φτάσουν στα καράβια της σωτηρίας προς την Ελλάδα. Το ηχητικό αρχείο συνοδεύτηκε από δύο αφίσες που έφτιαξαν ομάδες παιδιών.

Η δημιουργικότητα, ο ενθουσιασμός και η ικανοποίηση που αισθάνθηκαν τα παιδιά και αποτυπώθηκαν στη καλλιτεχνική έκφρασή τους, ιδιαίτερα φέτος, μετά τη μακροχρόνια περίοδο υποχρεωτικού εγκλεισμού, είχαν ανάγκη να ενεργοποιήσουν με τα εργαλεία που προσφέρει η Τέχνη.

3. **«Τοπόσημα μνήμης των προσφύγων του 1922 στον Πειραιά»:**

Αναφέρεται στα τοπόσημα μνήμης στον Πειραιά, που μέχρι σήμερα μαρτυρούν την παρουσία των προσφύγων που ήρθαν από τη Μικρά Ασία και την ευρύτερη περιοχή (Πόντο, Ανατολική Ρωμυλία). Είναι γνωστό ότι η ανάπτυξή του Πειραιά και των γύρω περιοχών συνδέεται άμεσα με αυτήν την περίοδο, καθώς είναι τόποι εγκατάστασης εκατοντάδων χιλιάδων ελλήνων προσφύγων (Καλλίπολη, Κοκκινιά, Καστέλα, δήμοι Δραπετσώνας, Νίκαιας, Κερατσινίου).

Η εξερεύνησή μας στα τοπόσημα του Πειραιά ήταν ο τρόπος, για να μάθουν οι μαθητές/τριες όχι μόνο την ιστορία της πόλης που ζουν και της σύγχρονης Ελλάδας αλλά και να παρακινηθούν να ερευνήσουν για την οικογενειακή ιστορία τους και τις ρίζες τους. Οι δράσεις μας περιελάμβαναν: α. τρεις επισκέψεις και συνέντευξη σε μικρασιάτες επιχειρηματίες του Πειραιά, που ξεκίνησαν μία επιχείρηση με την άφιξη των προσφύγων και δραστηριοποιούνται μέχρι σήμερα στην πόλη μας, β. μελέτη πηγών (αυτοβιογραφίες, ταινίες, ντοκιμαντέρ, λογοτεχνικά βιβλία) και πρωτότυπων μαρτυριών από μέλη των οικογενειών των παιδιών που συνδέονται με σημεία στον Πειραιά και την ευρύτερη περιοχή του: Άγιος Νικόλαος, Άγιος Φανούριος, πλατεία Καραϊσκάκη, προσφυγικές κατοικίες στη Νίκαια και τη Δραπετσώνα.

Θα ολοκληρώσουμε τις δράσεις μας με μία ιστορική περιήγηση/περίπατο χαραγμένο στον Πειραιά και την ευρύτερη περιοχή. Του χρόνου θα συνεχίσουμε α. με την κατασκευή ενός ψηφιακού διαδραστικού χάρτη με εφαρμογή αντίστοιχου προγράμματος, για μια ιστορική περιήγηση παρέχοντας για κάθε τοπόσημο τις σχετικές πληροφορίες, β. διερεύνηση των οδωνυμικών και ονομάτων με μικρασιάτικη προέλευση σε πλατείες και άλλους δημόσιους χώρους και γ. των επιθέτων μικρασιατικής προέλευσης.

**ΣΥΜΠΕΡΑΣΜΑΤΑ**

## Η συγκεκριμένη ομάδα δράσεων με τον καθαρά βιωματικό, εμπειρικό χαρακτήρα, ο οποίος προσέλκυσε το ενδιαφέρον των μαθητών/τριών, ανέπτυξε δεξιότητες και γραμματισμούς που δεν περιορίζονται στο σχολικό περιβάλλον αλλά διαμορφώνουν μια άρτια αντίληψη και στάση για τη ζωή των συμμετεχόντων. Καλλιέργησε την αγάπη για την Ιστορία, η οποία από ένα στείρο μάθημα απομνημόνευσης έγινε μέρος της ζωής τους. Η μαθητική διημερίδα απετέλεσε μια πρωτοποριακή και πρωτότυπη μορφή παρουσίασης της δουλειάς των παιδιών, που τα βοήθησε να συνειδητοποιήσουν την επιστημονική αξία και τη σοβαρότητα της προσπάθειάς τους. Η μεγάλη ικανοποίηση των υπεύθυνων καθηγητριών υπήρξε η σύσσωμη επιθυμία τους να συνεχίσουν τον Όμιλο και την επόμενη χρονιά.

**ΒΙΒΛΙΟΓΡΑΦΙΑ**

Dewey, J. (1934). Art as Experience. New York: The Berkley Publishing Group. Gardner., H., (1999). Intelligence reframed: Multiple Intelligence for the 21th century, New York: Basic.

Gardner, H. (1990). Art Education and Human Development. Los Angeles: Getty Publications.

Perkins, D. (1994). The Intelligent Eye: Learning to Think by Looking at Art. Santa Monica, CA: The Getty Center for Education in the Arts.

Ασωνίτης., Σπ., Παππάς., Θ., 2006, Τοπική ιστορία, Γ΄ Γυμνασίου, ΟΕΔΒ, δ΄ έκδοση.

 Εξερτζόγλου, Χ., 2020, Η δημόσια ιστορία Μια εισαγωγή, ΕΚΔΟΣΕΙΣ του ΕΙΚΟΣΤΟΥ ΠΡΩΤΟΥ, Αθήνα.

Σακκά, Βασιλική., 2008, Η ιστορία ως βιωμένη εμπειρία και η διδακτική της αξιοποίησης, άρθρο στο <https://www.academia.edu/904000>, τελευταία προσπέλαση: 30-6-2022.

Σμυρναίου., Ζαχ., (2017). Νέες εξελίξεις στις σύγχρονες θεωρίες μάθησης στη διδασκαλία και στη μάθηση διαφορετικών γνωστικών αντικειμένων, Ηρόδοτος, Αθήνα, 2017, σελ., 928, ISBN 978-960-485-196-6, κωδικός στον Εύδοξο 68407051

[Προφορικη ιστορια: http://archive.eclass.uth.gr/eclass/modules/units/?course=SEAD240&id=3238,](Προφορικη ιστορια:   http://archive.eclass.uth.gr/eclass/modules/units/?course=SEAD240&id=3238,  τελευταία προσπέλαση: 30-6-2022http://archive.eclass.uth.gr › PDF › Thematiki_6. Χαντζαρούλα Ποθητή, Παν. Θεσσαλίας,  τελευταία προσπέλαση: 22-6-2022) [τελευταία προσπέλαση: 30-6-2022](Προφορικη ιστορια:   http://archive.eclass.uth.gr/eclass/modules/units/?course=SEAD240&id=3238,  τελευταία προσπέλαση: 30-6-2022http://archive.eclass.uth.gr › PDF › Thematiki_6. Χαντζαρούλα Ποθητή, Παν. Θεσσαλίας,  τελευταία προσπέλαση: 22-6-2022)

[http://archive.eclass.uth.gr › PDF › Thematiki\_6. Χαντζαρούλα Ποθητή, Παν. Θεσσαλίας, τελευταία προσπέλαση: 22-6-2022](Προφορικη ιστορια:   http://archive.eclass.uth.gr/eclass/modules/units/?course=SEAD240&id=3238,  τελευταία προσπέλαση: 30-6-2022http://archive.eclass.uth.gr › PDF › Thematiki_6. Χαντζαρούλα Ποθητή, Παν. Θεσσαλίας,  τελευταία προσπέλαση: 22-6-2022)

<https://www.schooleducationgateway.eu/el/pub/latest/news/rethinking-history-lessons.htm>, ***Jambon, Céline,*** Αναθεωρώντας τα μαθήματα ιστορίας, τελευταία προσπέλαση: 21-6-2021